În aceste momente grele, când pupatul icoanelor e interzis din raţiuni epidemiologice, Patriarhul are o soluţie ingenioasă. Indiferent de sex sau vârstă, românii sunt îndemnaţi să bată palma cu icoanele preferate.

„Puteţi să-i spuneţi a bate cuba, a bate cupa, a bate cinciu’, a da high five. E un gest care arată cel puţin la fel de multă afecţiune ca pupatul, şi în acelaşi timp mult mai puţin riscant decât pupatul icoanelor, mai ales dacă până acum le pupam franţuzeşte”, spune Preafericitul, făcând o scurtă demonstraţie.

„Gimme five, sfinte Mercurie, ma nigga!”, spune Floarea, 82 de ani, enoriaşă din comuna Zgârciurile, judeţul Ialomiţa.

„Ce prostie. Eu unul prefer să dau mâna cu icoanele, ca între bărbaţi. Eventual cu o uşoară bătaie pe umăr, în semn de prietenie. Credinţa e un lucru serios, de care nu trebuie să ne batem joc, că suntem la biserică, nu la sala de sport”, spune Geani, 49 de ani, clovn.

